**Smjernice za provedbu glasovanja**

Smjernicama vas pozivamo da prilikom odabira najboljih radova s učenicima razgovarate o dugoročnom cilju našeg projekta: o značaju medija u promociji obrazovanja, o važnosti kritičkog promišljanja o medijskim sadržajima i kriterijima prema kojima će radovi biti izabrani kao najbolji, prema mišljenju vaše škole, odnosno učeničkog doma.

Specifično, tema ovogodišnje, sedme godine zaredom, ,,Godišnje nagrade za novinarske radove koji promiču vrijednosti obrazovanja“ udruge Pragma odnosi se na koncept privrženosti. Tema je vezana uz publikaciju „Blizu“ koja je dostupna na <http://bit.ly/2m8099t>.

Privrženost je snažna emocionalna veza koju dijete ostvaruje s odraslim osobama, najčešće i prvo s majkom, a potom i s drugim značajnim osobama iz svoje okoline. Djeca (i odrasli) prirodno teže održavati i njegovati tu blisku vezu, osobito u stresnim uvjetima. Privrženost je trajnija od bilo koje druge emocionalne veze i raspoloženja te uvelike utječe na naše doživljavanje svijeta, drugih ljudi i međuljudskih odnosa.

Privrženost je usko povezana i s pojmom pripadanja, a pripadanje je jedna od temeljnih potreba koje su svima nama zajedničke, bez obzira na dob. Pripadanje određenim grupama omogućava nam da oblikujemo vlastiti identitet, pronađemo sigurnost i razvijemo samopouzdanje. Naše „grupe“ daju nam moralnu podršku, utjehu i određuju brojne životne odluke, a obitelj i škola najzorniji su primjerni važnosti pripadanja.

Privržena djeca vjeruju da se možemo pouzdati u druge osobe, da smo vrijedni i da smo učinkoviti u interakciji s drugima. Sigurno privržena djeca mogu razmišljati o svom roditelju na sljedeći način: „Mogu računati na njegovu pomoć – dostupan je i pomoći će mi umiriti me“. Takvo razmišljanje se pretvara u očekivanje da će i drugi ljudi znati odgovoriti na njegove potrebe, da su i drugi pouzdani, brižni i da je svijet sigurno mjesto.

U školi se učenici suočavaju s brojnim izazovima što se učenja i uspjeha tiče, ali glavni izazov odnosi se na to hoće li i na koji način biti prihvaćeni od strane drugih, sa svim svojim snagama i slabostima. Škola je mjesto u kojem djeca i mladi stvaraju nove i brojne emocionalne veze – s nastavnicima, vršnjacima, u različitim grupama te izvannastavnim aktivnostima. No, iako su vršnjaci centar njihovih života, oni i dalje imaju prirodnu tendenciju stvarati bliskost s pouzdanim i dosljednim odraslim osobama. U njih se ugledaju, njihov primjer žele slijediti i oni im pružaju najviše motivacije da razvijaju vlastite potencijale, naročito kada je u pitanju obrazovanje.

Nesigurna djeca obično imaju kraće razdoblje pozornosti i teže obavljaju kognitivne zadatke. Imaju lošije čitalačke, verbalne, matematičke sposobnosti, slabije razumiju pročitano i ostvaruju lošiji opći akademski uspjeh. Također su i manje znatiželjna u odnosu na sigurno privrženu djecu. Nesigurna privrženost i u srednjoj školi predstavlja prediktor lošijih rezultata tijekom prvog razreda: takva djeca imaju lošu koncentraciju, slabije su pripremljena na testove, boje se neuspjeha, manje su skloni tražiti pomoć od nastavnika i manje motivirani za učenje te zbog toga imaju više rizika za ispadanje iz obrazovnog sustava (Bergin, Bergin, 2009.).

Stoga želimo ove godine skrenuti pozornost na pozitivne primjere učitelja, nastavnika, ravnatelja, škola i lokalnih zajednica koje omogućuju djeci i mladima da se razvijaju u okružju koje potiče zajedništvo, bliskost, podržavanje i dijeljenje, pomaganje te uključenost. Primjerice, škole koje zajedno s djecom i roditeljima rade na otklanjanju određenih teškoća, uspostavljanju boljih modela učenja i poučavanja, održavanju komunikacije i organiziranju dodatnih sadržaja koji pružaju priliku za zbližavanje i dobra su alternativa komercijalnim sadržajima koji nisu svima jednako dostupni.

|  |
| --- |
| Svi novinarski radovi su dostupni na mrežnoj stranici Pragme: <http://www.udruga-pragma.hr/obrazovanje-i-mediji>.  Pravilo glasovanja je „jedna ustanova – jedan glas“ u pojedinoj kategoriji, pri čemu ustanova bira hoće li glasati za jednu ili više ponuđenih kategorija radova: TV/*online* ili radijski prilog. Obrazovne ustanove svoj glasački list mogu poslati najkasnije do ponedjeljka 4. 5. 2020. putem e-pošte na: pragma@udruga-pragma.hr ili faksa na: 01 7789 951.  Glasački listovi, da bi bili valjani, moraju biti ovjereni pečatom i potpisom ravnatelja ustanove ili biti poslani sa službene e-pošte škole.  Po završetku glasovanja, molimo vas vrednujte dodjelu na: <https://forms.gle/QhMv4KstYb7GLwUq6>.  Svaka ustanova će nakon glasovanja dobiti potvrdu o primitku glasačkog listića.  NADAHNITE DRUGE!  Šaljite nam povratne informacije o sudjelovanju (priče, fotografije, osobna iskustva sudionika) koje ćemo objaviti putem Facebook stranice [https*:*//www.facebook.com/Pragma.nagrada](https://www.facebook.com/Pragma.nagrada) i <https://www.facebook.com/udrugapragma>, kao i drugih komunikacijskih kanala Pragme (Instagram / Twitter @udrugapragma, mrežne stranice). |

Pozivamo ustanove da u proces glasovanja, osim učenika, uključe i roditelje te nastavnike.

Upoznavanje roditelja s Nagradom može uključivati:

- predstavljanje svrhe Nagrade i pozivanje roditelja da pregledaju novinarske radove putem mrežne stranice Pragme <http://www.udruga-pragma.hr/obrazovanje-i-mediji>,

- aktivno sudjelovanje roditelja u učeničkim skupinama u kojima se radovi pregledavaju i ocjenjuju,  
- organiziranje predavanja, diskusija, debata, rasprava… o temi **privrženosti**. Za pripremu predavanja i drugih oblika je moguće koristiti publikacije udruge Pragma „[Blizu](http://www.udruga-pragma.hr/wp-content/uploads/2015/10/Pragma-Kalendar-Blizu-za-web.pdf)“ i „[U traženju mjesta pod suncem](http://www.udruga-pragma.hr/wp-content/uploads/2020/02/Pragma-U-tra%C5%BEenju-mjesta-pod-suncem.pdf)“. Predavanja, diskusije i debate je moguće povezati i s obilježavanjem značajnih datuma i sudjelovanjem roditelja, za npr. Dan očeva 19. ožujka; Dan zdravlja 7. travnja; Svjetski dan slobode medija 3. svibnja.

* Ukoliko roditelji ne sudjeluju unutar škole u glasovanju, radove mogu pregledavati i komentirati s učenicima kod kuće, a učenici tada svoj glas mogu temeljiti na zajedničkom glasu obitelji.

*Cilj uključivanja roditelja je da zajedno s djecom čitaju, komentiraju i vrednuju novinarske radove kod kuće ili u školi te na taj način sudjeluju u razvijanju njihovog kritičkog razmišljanja, povećavaju povezanost s djecom, ali i sa školom.*

**Također, cilj je upoznavanje roditelja s konceptom „privrženosti“:**

*… Privrženost se definira kao duboka i trajna emocionalna veza koja međusobno povezuje osobe kroz vrijeme i prostor, a razvija se od samog rođenja djeteta, najčešće u odnosu s roditeljima i s bliskim članovima obitelji. Osobama kojima je privrženo, dijete obično pokazuje naklonost i utječe im se kada se osjeća preplašeno, uzrujano i ugroženo. Te osobe za dijete predstavljaju sigurnu „bazu“ iz koje kreću u istraživanje svijeta (Ainsworth, 1973., Bowlby, 1969.). Sigurna privrženost je poželjan razvojni ishod, bilo kod sramežljive bilo kod društvene djece. Djeluje na dijete tako da ga potiče na istraživanje. Paradoksalno, koliko je dijete „zdravije“ privrženo, to je odvažnije „udaljiti se“ od roditelja i obratno – što su veće teškoće u odnosu roditelj-dijete, to se dijete teže odvaja od roditelja. Stoga, privrženost utječe na školski uspjeh na dva načina: indirektno, kroz privrženost roditeljima i indirektno kroz privrženost nastavnicima i školi (Bergin, Bergin, 2009.). U srednjem djetinjstvu i adolescenciji, ostaje važna dostupnost osoba kojima su djeca privržena. Ta se dostupnost odnosi na fizičku prisutnost, otvorenost komunikaciji, odgovor na dječju potrebu za pomoći. U adolescenciji se razvija autonomija i određena neovisnost u odnosu na obitelj, kao rezultat osjećaja sigurnosti tijekom odrastanja. Adolescenti koji znaju da su im odrasli dostupni, lakše se osamostaljuju (Bergin, Bergin, 2009.).*

*Sigurna privrženost se razvija kod djece čiji su roditelji u odnosu s njima osjetljivi, topli, emocionalno i na drugi način dostupni u zadovoljavanju potreba djece, ispravno interpretiraju „signale“ koje im djeca šalju, razumiju dječju perspektivu te adekvatno reagiraju na potrebe djece. Usklađenost, uzajamnost, sinkronost i pronicljivost karakteristike su takvog odnosa, poput sinkroniziranog plesa…*

*Sigurno privržena djeca mogu razmišljati o svom roditelju na sljedeći način: „Mogu računati na njegovu pomoć – dostupan je i pomoći će mi umiriti me“. Takvo razmišljanje se pretvara u očekivanje da će i drugi ljudi znati odgovoriti na njegove potrebe, da su i drugi pouzdani, brižni i da je svijet sigurno mjesto. S druge strane, dijete koje stvara nesigurnu privrženost može razmišljati, na temelju ponašanja svojih roditelja: „strah me je, ne znam kako će reagirati na moju nepodopštinu“; „ne znam hoću li dobiti utjehu ako se udarim“.*

*Nesigurna djeca obično imaju kraće razdoblje pozornosti i teže obavljaju kognitivne zadatke. Imaju lošije čitalačke, verbalne, matematičke sposobnosti, slabije razumiju pročitano i ostvaruju lošiji opći akademski uspjeh. Također su i manje znatiželjna u odnosu na sigurno privrženu djecu. Nesigurna privrženost i u srednjoj školi predstavlja prediktor lošijih rezultata tijekom prvog razreda: takva djeca imaju lošu koncentraciju, slabije su pripremljena na testove, boje se neuspjeha, manje su skloni tražiti pomoć od nastavnika i manje motivirani za učenje te zbog toga imaju više rizika za ispadanje iz obrazovnog sustava (Bergin, Bergin, 2009.).*

*(Izvor: U traženju mjesta pod suncem, Pragma)*

* U proces glasovanja može biti uključena manja skupina učenika, nastavnika i roditelja (npr. u okviru novinarske, knjižničarske, dramske, volonterske skupine i sl.) ili čak cijela škola (na način da svaki razred daje svoje glasove, a onda se ti glasovi zbroje).
* Prije pregledavanja samih radova možete povesti diskusiju, odnosno provesti radionicu o nekim od navedenih pitanja, s ciljem osvještavanja načina na koji sudionici glasovanja konzumiraju medije i stvaraju kritičko mišljenje o privrženosti školi ili osobama, te postavljanja općih i specifičnih kriterija za izbor rada koji najbolje promiče vrijednost obrazovanja:

*Što je za vas kvalitetan novinarski rad (televizijski, radijski i tiskani)?*

*Na koji način mora biti razrađen, osmišljen (koliko dugačak s obzirom na neku temu? kako bi trebao izgledati redoslijed – početak, sredina, kraj rada)?*

*Kakve informacije bi mediji trebali prenositi (npr. provjerene, istinite…)?*

*Možete li navesti nekoliko vrsta izvještavanja i koje su njihove karakteristike (npr. senzacionalistički, informirajući prilog, edukativni, dokumentarni, prikaz „tople ljudske priče“…)?*

*Koje medije najviše pratite? Koje teme i koje emisije? Jeste li skloni pratiti emisije koje su popularne u javnosti i među vašim vršnjacima?*

*Kako ono što gledate utječe na vaše stavove, osjećaje, mišljenje? Npr. osjećate li se zabavljeno, informirano, educirano, dosadno... nakon korištenja određenog medija?*

*Što za vas znači kritički promišljati (ne samo o medijima, nego i o obrazovanju, politici, susjedskim odnosima...)?*

*Primjećujete li u medijima diskriminaciju, kršenje ljudskih prava, pristranost u izvještavanju? Navedite primjere. Pročitajte „Kodeks časti hrvatskih novinara o etici u izvještavanju“ (dostupan na* ***www.hnd.hr/kodeks-casti-hrvatskih-novinara****). Može vas rukovoditi pri pregledavanju radova.*

*Na koji način biste vi promovirali obrazovanje u medijima (npr. kroz neku medijsku kampanju ili novinarski članak, tv prilog, radijsku emisiju...)?*

* Prijedlog pitanja za diskusiju među učenicima, roditeljima i nastavnicima nakon pregledanih radova:

*Koji je, prema vašem mišljenju, bio cilj rada? Iz čega ste to zaključili?*

*Koje vrijednosti promovira rad?*

*Što ste naučili (novo) iz rada ili koju poruku ste upamtili?*

*Koje osjećaje u vama budi rad?*

*Na koji način novinar promovira obrazovanje u svome radu?*

*Kakav je stil izvještavanja novinara? Koristi li ispravne gramatičke izraze, tj. književni jezik?*

*U svome radu, poštuje li novinar „Kodeks časti hrvatskih novinara o etici u izvještavanju“?*

*Iznosi li novinar više činjenice i sugovornikova stajališta ili iznosi više vlastito stajalište? Slažete li se sa stajalištem novinara? Koliko ono utječe na čitatelja/gledatelja/slušatelja? Koliko dozvoljava čitatelju/gledatelju/slušatelju da sam dođe do zaključka?*

*Razmislite što je najviše utjecalo na vas da glasate za određeni rad: jeste li skloni glasati za neki rad više na temelju osjećaja, kvalitete priloga u tehničkom smislu i po strukturi, kvalitetnim informacijama ili nečeg drugog?*

**Na kraju, molimo vas koristite obrazac za glasovanje koji je dostupan na** [**http://www.udruga-pragma.hr/obrazovanje-i-mediji**](http://www.udruga-pragma.hr/obrazovanje-i-mediji)**.**

|  |
| --- |
| **Prijedlog:** možete definirati isvoje kriterije na temelju kojih ćete procjenjivati svaki rad. Možete uvesti ocjene od 1 - 5 ili od 1 - 10 i tako glasati za onaj rad koji dobije najviše bodova ili se dogovorite koji radovi zadovoljavaju zadane kriterije pa zajedničku ocjenu dati na temelju diskusije među sudionicima. |

Nekoliko primjera kako „doći do glasa“:

**Primjer 1.**

1. škola/dom organizira skupinu sastavljenu od učenika, nastavnika i roditelja koja će sudjelovati u glasovanju te odredi kriterije po kojima će vrednovati radove.

2. svakom sudioniku skupine se dodjeljuje jedan rad iz kategorije kojeg će taj sudionik prezentirati ostalim sudionicima unutar škole, sukladno utvrđenim kriterijima. Na taj način sudionici razvijaju i svoje prezentacijske vještine te uče vrednovati tekst prema određenim kriterijima.

3. nakon javno predstavljenih radova (kojima se mogla dodijeliti odgovarajuća ocjena od strane svakog sudionika), pobjeđuje rad s najvećom ocjenom ili se bira najbolji rad.

Molimo, obratite pozornost: ako sudionici ne pročitaju/slušaju/gledaju sve radove u kategoriji, ocjenjivanje radova može se velikim dijelom temeljiti samo na prezentacijskim vještinama određenog sudionika.

**Primjer 2.**

1. škola/dom organizira skupinu koja će sudjelovati u glasovanju (učenici, nastavnici, stručni suradnici roditelji) i odredi kriterije po kojima će vrednovati radove. U skupini se može održati radionica o važnosti medijskog opismenjavanja i razvoja kritičkog stava prema medijskim sadržajima kako bi se sudionike pripremilo na čitanje prijavljenih radova.

2. svaki sudionik skupine pročita/pregleda/presluša sve radove iz kategorije, birajući među njima najbolji po vlastitom izboru i sukladno kriterijima koje je škola odredila.

3. u skupini svi zajedno raspravljaju o vrijednosti i porukama pojedinog novinarskog rada, primjenjujući kritičko razmišljanje.

4. nakon rasprave, održi se glasovanje: tako što će svatko dati glas svome kandidatu (pa pobjeđuje kandidat koji skupi najviše glasova) ili će se svaki kandidat ocjenjivati (ocjenama 1 - 5 ili 1 - 10… pa pobjeđuje kandidat s najvišom ocjenom).

**Primjer 3.**

1. učenici koji će biti uključeni u odabir rada imaju zadatak pročitati jedan ili nekoliko prijavljenih radova kod kuće, zajedno s roditeljima te o njima raspraviti i analizirati ih.

2. u školi/domu učenici mogu iznijeti svoja i razmišljanja roditelja, a zatim provesti glasovanje na neki od gore opisanih načina.

**Važni datumi**:

U ponedjeljak 4. 5. 2020. je završetak glasovanja ustanova, a tijekom svibnja 2020. je svečana dodjela Nagrade.

**Važne stranice**:   
[www.udruga-pragma.hr](http://www.udruga-pragma.hr)  
Facebook: www.facebook.com/udrugapragma, www.facebook.com/Pragma.nagrada  
Twitter / Instagram: @udrugapragma

**Dodatne informacije**:

Katarina Jelić, mag. psihologije, jelic@udruga-pragma.hr, 01 7789950, 095 7789950.  
Nedjeljko Marković, dipl. soc. radnik, markovic@udruga-pragma.hr, 098 175 9390.